閩縣令陳夢兆魚樂軒
作者：陳淵
朝代：宋

paragraphs: 有樂寧爾憂，無憂乃至樂。
觀身見物理，魚樂豈子各。
萬生擾爲病，安靜即艮藥。
何以適其情，已定要無虐。
江湖與此池，等是泉未涸。
周旋苟得所，是處覺寛綽。
君看瀕海民，茲物困剽掠。
縱横墮鈎網，瑣細入杯杓。
誰云滄海廣，游泳渺無託。
乃知尺澤間，所樂逾縱壑。
我家一畝宫，隙地不容鑿。
未能禁數罟，念此每懷怍。
陳公吏之師，養善息羣惡。
愛民以及魚，退念此盤礴。
魚亦喜公來，出没供笑謔。
當年濠上游，天籟紛酬酢。
昭琴既不鼓，應問兩俱錯。
賢哉鄭國僑，一物心無著。
但信悠然語，未悟已投鑊。
懸知此魚烹，不羡波間躍。
誰當較異同，我亦無今昨。